**DĖL PRITARIMO DALYVAUTI PROJEKTE „ATVIROS EKOSISTEMOS ATSISKAITYMAMS NEGRYNAISIAIS PINIGAIS BENDROJO UGDYMO ĮSTAIGŲ VALGYKLOSE KŪRIMAS“ PARTNERIO TEISĖMIS**

2022 m. liepos 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Rokiškio rajono savivaldybės taryba n u s p r e n d ž i a:

1. Pritarti, kad Rokiškio rajono savivaldybės administracija dalyvautų projekte „Atviros ekosistemos atsiskaitymams negrynaisiais pinigais bendrojo ugdymo įstaigų valgyklose kūrimas“ partnerio teisėmis.

2. Įgalioti Rokiškio rajono savivaldybės administracijos direktorių pasirašyti visus reikiamus dokumentus, susijusius su dalyvavimu projekte „Atviros ekosistemos atsiskaitymams negrynaisiais pinigais bendrojo ugdymo įstaigų valgyklose kūrimas“.

Šis sprendimas per vieną mėnesį gali būti skundžiamas Regionų apygardos teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL PRITARIMO DALYVAUTI PROJEKTE „ATVIROS EKOSISTEMOS ATSISKAITYMAMS NEGRYNAISIAIS PINIGAIS BENDROJO UGDYMO ĮSTAIGŲ VALGYKLOSE KŪRIMAS“ PARTNERIO TEISĖMIS“**

**AIŠKINAMASIS RAŠTAS**

**Sprendimo projekto tikslai ir uždaviniai.** Sprendimo projekto tikslas ir uždaviniai – pritarti, kad Rokiškio rajono savivaldybės administracija dalyvautų partnerio teisėmis projekte „Atviros ekosistemos atsiskaitymams negrynaisiais pinigais bendrojo ugdymo įstaigų valgyklose kūrimas“; įgalioti Rokiškio rajono savivaldybės administracijos direktorių pasirašyti visus dokumentus, susijusius su dalyvavimu šiame projekte.

**Teisinio reguliavimo nuostatos.** Lietuvos Respublikos vietos savivaldos įstatymas.

 **Sprendimo projekto esmė.** Projektas finansuojamas Ekonomikos gaivinimo ir atsparumo didinimo priemonės ir valstybės biudžeto lėšomis. Projektui iš viso bus skirta 5 224 780 Eur. Projektą planuojama pradėti 2022 m. III ketv. ir pabaigti iki 2023 m. pabaigos. Projektas bus įgyvendinamas valstybės planavimo būdu, kurį vykdys projekto vykdytojas – Europos socialinio fondo agentūra – su partneriais. Šiuo atveju savivaldybė bus Projekto vykdytojo partneriu (savivaldybės administracija pasirašys partnerystės sutartį). Projektas bus įgyvendinamas vykdant dvi pagrindines veiklas:

1. Savivaldybių ir valstybinių bendrojo ugdymo įstaigų su skyriais valgyklose diegiant atsiskaitymams negrynaisiais pinigais pritaikytą infrastruktūrą. Šia veikla planuojama finansuoti savivaldybių ir / arba bendrojo ugdymo įstaigų patirtas išlaidas bendrojo ugdymo įstaigose diegiant naujus išmanius kasos aparatus arba pakeičiant senus kasos aparatus naujais; diegiant bankinių mokėjimo kortelių skaitytuvus ir / arba elektroninių mokinio pažymėjimų (toliau – EMP) skaitytuvus; mokyklose virš 600 mokinių pagal poreikį diegiant mokinio savitarnos terminalus.
2. Mokinių aprūpinimas EMP (pasirinktinai: (1) savivaldybių administracijose diegti EMP spausdintuvus ir EMP personalizavimo programinę įrangą; apmokyti savivaldybių darbuotojus naudotis minėta įranga, arba (2) projekto laikotarpiu finansuoti EMP personalizavimo paslaugą, perkant ją iš privačių tiekėjų); finansuoti naujų blankų iš Nacionalinės švietimo agentūros užsakymą; finansuoti reikiamų funkcionalumų (elektroninės piniginės, taip pat kitų pagal pasirinkimą, pavyzdžiui, nemokamo maitinimo apskaitą, neformalaus švietimo apskaitą) diegimą į EMP.

**Laukiami rezultatai.** Projektu siekiama pradedant jau nuo mokyklinio amžiaus skatinti finansinės elgsenos, kai atsiskaitymams naudojami negrynieji pinigai, kaitą, taip prisidedant prie praktinių mokinių finansinio raštingumo įgūdžių formavimo. Atsiskaitymas negrynaisiais pinigais taip pat aktualus tėvams – paprastesni ir greitesni pinigų pervedimai, galimybė stebėti vaiko valgiaraščio pasirinkimus.

Mokyklose siekiama skaitmenizuoti ir supaprastinti mokėjimų bei sandėlio apskaitą, taip pat pagal poreikį sudaroma galimybė skaitmenizuoti ir kitas funkcijas mokyklose, pavyzdžiui, nemokamo maitinimo apskaitą, lankomumo kontrolę, praėjimo kontrolę, bibliotekos paslaugas.

**Finansavimo šaltiniai ir lėšų poreikis**. Projektas finansuojamas Ekonomikos gaivinimo ir atsparumo didinimo priemonės ir valstybės biudžeto lėšomis.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjo pavaduotoja Rita Elmonienė